ข้อบัญญัติองค์การบริหารส่วนตำบลนาสาร เรื่อง กำหนดบริเวณห้ามก่อสร้าง ดัดแปลง ใช้หรือเปลี่ยนการใช้อาคารบางชนิดหรือบางประเภท ในท้องที่องค์การบริหารส่วนตำบลนาสาร อำเภอพระพรหม จังหวัดนครศรีธรรมราช พ.ศ. 2552

ข้อบัญญัติองค์การบริหารส่วนตำบลนาสาร

ข้อบัญญัติองค์การบริหารส่วนตำบลนาสาร
เรื่อง
กำหนดบริเวณห้ามก่อสร้าง ดัดแปลง ใช้หรือเปลี่ยนการใช้อาคารบางชนิดหรือบางประเภท
ในท้องที่องค์การบริหารส่วนตำบลนาสาร
อำเภอพระพรหม จังหวัดนครศรีธรรมราช
พ.ศ.
๒๕๕๒[๑]

อาศัยอำนาจตามความในมาตรา ๙
แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร
(ฉบับที่ ๒) พ.ศ. ๒๕๓๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย และมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ องค์การบริหารส่วนตำบลนาสาร โดยความเห็นชอบของสภาองค์การบริหารส่วนตำบลนาสารและนายอำเภอพระพรหม
จึงออกข้อบัญญัติไว้ ดังต่อไปนี้

ข้อ ๑  ข้อบัญญัตินี้เรียกว่า ข้อบัญญัติองค์การบริหารส่วนตำบลนาสาร
เรื่อง กำหนดบริเวณห้ามก่อสร้าง ดัดแปลง
ใช้หรือเปลี่ยนการใช้ประโยชน์อาคารบางชนิดหรือประเภท ในท้องที่องค์การบริหารส่วนตำบลนาสาร
อำเภอพระพรหม จังหวัดนครศรีธรรมราช พ.ศ. ๒๕๕๒

ข้อ ๒  ข้อบัญญัติองค์การบริหารส่วนตำบลนาสารนี้
ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
และให้สิ้นสุดระยะเวลาการใช้บังคับเมื่อมีการประกาศกฎกระทรวงให้ใช้บังคับผังเมืองรวมเมืองนครศรีธรรมราช
ที่ออกตามความในพระราชบัญญัติการผังเมือง พ.ศ. ๒๕๑๘

ข้อ ๓  ในข้อบัญญัตินี้
บริเวณที่ ๑ หมายความว่า
พื้นที่ในบริเวณ ด้านเหนือจดแนวเขตองค์การบริหารส่วนตำบลมะม่วงสองต้น อำเภอเมือง
ด้านตะวันออก จดแนวเขตเทศบาลนครนครศรีธรรมราช ด้านใต้ จดทางหลวงแผ่นดินหมายเลข ๔๐๓
ฟากเหนือ และด้านตะวันตก จดทางรถไฟสายใต้ (กรุงเทพ-นครศรีธรรมราช) ฟากตะวันออก
ทั้งนี้ ตามแผนที่ท้ายข้อบัญญัตินี้

ข้อ ๔  ภายในบริเวณที่ ๑
ห้ามมิให้ผู้ใดก่อสร้างอาคาร ดังต่อไปนี้
(๑) โรงงานทุกจำพวกตามกฎหมายว่าด้วยโรงงาน เว้นแต่โรงงานตามประเภท
ชนิด และจำพวกที่กำหนดให้ดำเนินการได้ตามบัญชีท้ายข้อบัญญัตินี้
และโรงงานบำบัดน้ำเสียรวมของชุมชน
(๒) อาคารหรือสถานที่ที่ใช้ในการบรรจุก๊าซ
สถานที่เก็บก๊าซ ตามกฎหมายว่าด้วยการบรรจุก๊าซปิโตรเลียมเหลว
แต่ไม่ได้หมายความรวมถึงสถานีบริการ ร้านจำหน่ายก๊าซ สถานที่ใช้ก๊าซ และสถานที่จำหน่ายอาหารที่ใช้ก๊าซ
(๓)
อาคารหรือสถานที่ที่ใช้ในการเก็บน้ำมันเชื้อเพลิงเพื่อจำหน่ายที่ต้องขออนุญาตตามกฎหมายว่าด้วยการควบคุมน้ำมันเชื้อเพลิง
เว้นแต่เป็นสถานีบริการน้ำมันเชื้อเพลิง
(๔) โรงแรมตามกฎหมายว่าด้วยโรงแรม
(๕) อาคารเพื่อประกอบอุตสาหกรรมในพื้นที่จัดสรร
(๖)
อาคารเพื่อประกอบพาณิชยกรรมในพื้นที่จัดสรรที่ดิน
เว้นแต่เป็นส่วนหนึ่งของการจัดสรรที่ดินเพื่อการอยู่อาศัย
และมีพื้นที่ไม่เกินร้อยละห้าของพื้นที่โครงการทั้งหมด
(๗)
อาคารหรือสถานที่ที่ใช้ในการอยู่อาศัยหรือประกอบพาณิชยกรรมประเภทอาคารขนาดใหญ่
(๘)
อาคารหรือสถานที่ที่ใช้ในการอยู่อาศัยหรือประกอบพาณิชยกรรมประเภทห้องแถวหรือตึกแถว
เว้นแต่เป็นการดำเนินการในโครงการจัดสรรที่ดินเพื่อการอยู่อาศัย
และมีพื้นที่ไม่เกินร้อยละห้าของพื้นที่โครงการทั้งหมด
(๙) อาคารหรือสถานที่ที่ใช้ในการอยู่อาศัยประเภทห้องชุด
อาคารชุด หรือหอพัก
(๑๐)
อาคารหรือสถานที่ที่ใช้ในการอยู่อาศัยประเภทบ้านแถว
เว้นแต่เป็นการดำเนินการในโครงการจัดสรรที่ดินเพื่อการอยู่อาศัย
และมีพื้นที่ไม่เกินร้อยละห้าของพื้นที่โครงการทั้งหมด
ถ้ามีการปลูกสร้างอาคารเพื่อประกอบพาณิชยกรรมในพื้นที่จัดสรรที่ดินตาม
(๖) และเพื่อการอยู่อาศัยหรือประกอบพาณิชยกรรมประเภทห้องแถวหรือตึกแถวตาม (๘)
ดำเนินการอยู่ในการจัดสรรที่ดินเพื่อการอยู่อาศัยโครงการเดียวกัน
ให้ใช้ประโยชน์ที่ดินเพื่อกิจการดังกล่าวรวมกันไม่เกินร้อยละห้าของพื้นที่โครงการทั้งหมด
ข้อห้ามการปลูกสร้างอาคารตาม (๗) (๙) และ (๑๐)
มิให้ใช้บังคับในกรณีการดำเนินการของการเคหะแห่งชาติที่ได้รับเงินอุดหนุนจากรัฐเพื่อรองรับโครงการโยกย้ายชุมชนแออัด

ข้อ ๕  ภายในบริเวณพื้นที่ที่กำหนดไว้ตามข้อ ๔
ห้ามมิให้บุคคลใดดัดแปลงหรือเปลี่ยนการใช้อาคารใด ๆ ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๔

ข้อ ๖  อาคารที่ได้รับอนุญาตหรือในวันแจ้งการก่อสร้าง
ดัดแปลง ใช้หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่ข้อบัญญัตินี้ใช้บังคับ
และยังก่อสร้าง ดัดแปลง ใช้หรือเปลี่ยนการใช้ไม่แล้วเสร็จ
ให้ได้รับยกเว้นไม่ต้องปฏิบัติตามข้อบัญญัตินี้
แต่จะขอเปลี่ยนแปลงการอนุญาตหรือแจ้งให้เป็นการขัดต่อข้อบัญญัติไม่ได้

ข้อ ๗  ให้นายกองค์การบริหารส่วนตำบลนาสาร
รักษาการให้เป็นไปตามข้อบัญญัตินี้

ประกาศ
ณ วันที่ ๑๒ กุมภาพันธ์ พ.ศ. ๒๕๕๒
พยงค์
 สงวนถ้อย
นายกองค์การบริหารส่วนตำบลนาสาร

[เอกสารแนบท้าย]

๑. 
แผนที่ท้ายข้อบัญญัติองค์การบริหารส่วนตำบลนาสาร เรื่อง
กำหนดบริเวณห้ามก่อสร้าง ดัดแปลง
ใช้หรือเปลี่ยนการใช้ประโยชน์อาคารบางชนิดหรือประเภท ในท้องที่องค์การบริหารส่วนตำบลนาสาร
อำเภอพระพรหม จังหวัดนครศรีธรรมราช พ.ศ. ๒๕๕๒

(ดูข้อมูลจากภาพกฎหมาย)

ปริยานุช/ผู้จัดทำ
๓๑
กรกฎาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๐๓ ง/หน้า ๘๖/๒๒ กรกฎาคม ๒๕๕๒